12 Fa letlole la kgolagano le sena go boela kwa Iseraele mme le beilwe dingwaga di le dintsi kwa Kiriathe-jearime, Kgosi Dafide o ne a batla go le fudusetsa kwa Jerusalema. O ne a gakololana le dikgosana tsa setšhaba mme a re Letlole le tla fudusiwa fa ‘go bonala go le molemo mo go bone e bile go amogelesega mo go Jehofa.’ Mme ga a ka a batlisisa sentle go tlhomamisa gore thato ya ga Jehofa ke eng mo kgannyeng eno. Fa a ka bo a dirile jalo, Letlole le ka bo le ne la se ka la pegwa mo koloing. Le ne le ka bo le rwelwe ke Bakohathe ba Balefi mo magetleng a bone ka tsela e Modimo a neng a laetse sentle ka yone. Le mororo Dafide a ne a tlhola a botsa Jehofa, ga a ka a dira jalo ka tshwanelo mo lekgetlhong leno. Ditlamorago tsa gone di ile tsa utlwisa botlhoko. Moragonyana Dafide o ne a dumela jaana: “Jehofa Modimo wa rona o ne a re galefela, gonne ga re a ka ra mmatla kafa mokgweng.”—1 Ditiragalo 13:1-3; 15:11-13; Dipalo 4:4-6, 15; 7:1-9.